Juffrou sterf ná perdongelukFoto: Facebook. Marzanne Kuhn, die vrou wat verlede week in ŉ fratsongeluk deur twee perde omgehardloop is, is Sondag in die Lenmed Ahmed Kathrada-hospitaal in Lenasia naby Johannesburg oorlede. Haar suster, Antoinette Kuhn, het dit op Facebook bevestig. “Hou ons asseblief nog in julle gebede,” het Antoinette gevra. Jaco Pretorius (29), Marzanne se kêrel, het vroeër aan Maroela Media gesê twee van hulle perde het op hul kleinhoewe in die pad voor die huis gestaan. “Ek het haar gevra om naby die huis se hek te gaan staan en hulle te keer. Ek het hulle solank gaan aankeer sodat hulle nie in die openbare pad beland nie. Hulle het omgedraai en huis se kant toe beweeg, dit was 20:30 Saterdagaand, so dit was al donker. Ek kan nie presies sê hoe ver voor my hulle was nie, maar hulle het na Marzanne toe gehardloop, teen haar vasgehardloop en haar omgestamp,” het Pretorius verduidelik. Die kleinhoewe is in Witpoort naby Wolmaransstad in Noordwes. Marzanne het agtertoe geval en haar kop gestamp. “Toe ek by haar kom, het sy my hand gedruk, maar was nie by haar volle bewussyn nie,” het Pretorius gesê. “Die perde is my werk, maar dit was haar stokperdjie.” Marzanne het Vrydag 29 geword. Sy en Jaco het byna tien jaar lank uitgegaan. Marzanne was ŉ gr. 1-onderwyseres by die Laerskool Makwassie in Wolmaransstad.